หุ้นเอเชียเปิดบวกยกแผง นลท.คลายกังวล “ทรัมป์” ป่วยโควิด-มาตรการกระตุ้นศก.รอบใหม่คืบ
หุ้นเอเชียเปิดบวกยกแผง นลท.คลายกังวล "ทรัมป์" ป่วยโควิด จับตามาตรการกระตุ้นศก.รอบใหม่
หุ้นเอเชียเปิดบวกยกแผง นลท.คลายกังวล "ทรัมป์" ป่วยโควิด จับตามาตรการกระตุ้นศก.รอบใหม่
6 ต.ค. 2563

ตลาดหุ้นเอเชียปรับตัวเพิ่มขึ้นในเช้าวันนี้ ขานรับข่าวประธานาธิบดีโดนัลด์ ทรัมป์ ออกจากโรงพยาบาลแล้ว หลังมีอาการดีขึ้นจากการป่วยด้วยโรคโควิด-19 นอกจากนี้ ตลาดยังได้รับแรงหนุนจากความคืบหน้าในการออกมาตรการกระตุ้นเศรษฐกิจรอบใหม่
ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,420.07 จุด เพิ่มขึ้น 107.93 จุด, +0.46%
ดัชนี HSI ตลาดหุ้นฮ่องกงเปิดวันนี้ที่ 23,895.21 จุด เพิ่มขึ้น 127.43 จุด, +0.54%
ดัชนี TAIEX ตลาดหุ้นไต้หวันเปิดวันนี้ที่ 12,644.09 จุด เพิ่มขึ้น 95.81 จุด, +0.76%
ดัชนี KOSPI ตลาดหุ้นเกาหลีใต้เปิดวันนี้ที่ 2,369.17 จุด เพิ่มขึ้น 11.17 จุด, +0.47%
ดัชนี FTSE STI ตลาดหุ้นสิงคโปร์เปิดวันนี้ที่ 2,525.70 จุด เพิ่มขึ้น 8.47 จุด, +0.34%
ดัชนี FBMKLCI ตลาดหุ้นมาเลเซียเปิดวันนี้ที่ 1,515.70 จุด เพิ่มขึ้น 3.27 จุด, +0.22%
ตลาดหุ้นจีนปิดทำการวันนี้ เนื่องในวันชาติ
โดยนักลงทุนคลายกังวลเกี่ยวกับสุขภาพของปธน.ทรัมป์ หลังมีรายงานว่า ปธน.ทรัมป์อาการดีขึ้น ขณะที่รายงานล่าสุดระบุว่า ปธน.ทรัมป์ออกจากศูนย์การแพทย์ทหารแห่งชาติวอลเตอร์ รีดแล้วในช่วงเช้าวันนี้ตามเวลาไทย หลังเข้ารับการรักษาอาการป่วยด้วยโรคโควิด-19 เป็นเวลา 4 วัน
ขณะที่นักวิเคราะห์จากบริษัทสเตทสโตน เวลธ์ ในสหรัฐกล่าวว่า นักลงทุนต่างก็ให้มีความหวังว่า ยาที่ใช้ในการรักษาโรคโควิด-19 ให้กับปธน.ทรัมป์จะได้รับการผลักดันให้สามารถนำออกสู่สาธารณชนเป็นวงกว้างและรวดเร็วกว่าที่คาดการณ์ไว้
นอกจากนี้ ตลาดยังได้รับแรงหนุนจากความคืบหน้าในการออกมาตรการกระตุ้นเศรษฐกิจรอบใหม่ หลังจากนายมาร์ก มีโดวส์ หัวหน้าคณะทำงานประจำทำเนียบขาวกล่าวว่า มีแนวโน้มสูงที่ทำเนียบขาวจะสามารถบรรลุข้อตกลงกับสภาคองเกรสเกี่ยวกับการออกมาตรการกระตุ้นเศรษฐกิจรอบใหม่ และปธน.ทรัมป์เองก็มุ่งมั่นที่จะผลักดันให้มีข้อตกลงดังกล่าว
นายมีโดวส์ยังกล่าวด้วยว่า ในช่วงที่ปธน.ทรัมป์เข้ารับการรักษาอาการป่วยจากโควิด-19 ที่โรงพยาบาลตั้งแต่วันศุกร์ เขาก็ได้ติดต่ออย่างใกล้ชิดกับนายสตีเวน มนูชิน รัฐมนตรีคลังสหรัฐ และนางแนนซี เพโลซี ประธานสภาผู้แทนราษฎรสหรัฐ เกี่ยวกับการออกมาตรการกระตุ้นเศรษฐกิจเพื่อเยียวยาประชาชนและภาคธุรกิจที่ได้รับผลกระทบจากการแพร่ระบาดของไวรัสโควิด-19